ET Euroopa Liidu Teataja L 31/32

EL-MEHHIKO ÜHISNÕUKOGU OTSUS nr 1/2008,

15. jaanuar 2008,

ühisnõukogu 27. veebruari 2001. aasta otsuse nr 2/2001 (vastastikuse tunnustamise lepingute sõlmimise üle peetavate läbirääkimiste raamistiku kehtestamise kohta) artikli 9 rakendamise kohta

(2008/93/EÜ)

ÜHISNÕUKOGU,

võttes arvesse EL-Mehhiko ühisnõukogu otsust nr 2/2001, eelkõige selle artiklit 9, ja ühelt poolt Euroopa Ühenduse ja selle liikmesriikide ning teiselt poolt Mehhiko Ühendriikide vahelist majanduspartnerlust, poliitilist kooskõlastamist ja koostööd käsitlevat lepingut (edaspidi „ülemaailmne kokkulepe”), eelkõige selle artiklit 47,

ning arvestades järgmist:

(1) Hiljemalt kolm aastat pärast otsuse nr 2/2001 jõustumist võtab ühisnõukogu vajalikud meetmed läbirääkimiste pidamiseks vastastikust tunnustamist käsitlevate lepingute sõlmimiseks.

(2) Lepinguosaliste kutseorganisatsioonide välja antud soovituste abil võiks läbirääkimiste pidamist vastastikust tunnustamist käsitlevate lepingute sõlmimiseks edendada ja soodustada. Lepinguosalised peaksid hindama nimetatud soovituste kooskõla ülemaailmse kokkuleppe ja nimetatud kokkuleppega loodud ühisnõukogu vastuvõetud otsustega. Pärast nimetatud hindamist võiksid lepinguosaliste pädevad ametiasutused algatada läbirääkimised.

(3) Ühiskomitee hindab kutseorganisatsioonide soovitusi vastavalt ülemaailmse kokkuleppe artikli 48 lõikele 2,

ON TEINUD JÄRGMISE OTSUSE:

Artikkel 1

1. Lepinguosalised julgustavad vastavates piirkondades asuvaid asjakohaseid kutseorganisatsioone esitama ühiskomiteele soovitusi vastastikuse tunnustamise kohta, et teenuseosutajad võiksid täita kas täielikult või osaliselt kriteeriume, mida pooled kohaldavad teenuseosutajate, eelkõige professionaalsete teenuste osutajate lubade taotlemise, litsentseerimise, tegevuse ja sertifitseerimise suhtes.

2. Pärast lõikes 1 osutatud soovituse saamist vaatab ühiskomitee selle läbi, et kindlaks määrata, kas see on kooskõlas ülemaailmse kokkuleppe ja nimetatud kokkuleppega loodud ühisnõukogu vastuvõetud otsustega.

3. Kui vastavalt lõikes 2 sätestatud menetlusele leitakse, et lõikes 1 osutatud soovitus on kooskõlas ülemaailmse kokkuleppe ja ühisnõukogu otsustega ning pädevad ametiasutused leiavad, et lepinguosaliste asjaomased eeskirjad on piisavalt üksteisega vastavuses, siis peavad pooled nimetatud soovituse rakendamise eesmärgil ja osutatud pädevate ametiasutuste vahendusel läbirääkimisi nõuete, kvalifikatsioonide, litsentside ja muude eeskirjade vastastikust tunnustamist käsitleva lepingu sõlmimiseks.

4. Lõikes 3 osutatud lepingud sõlmitakse vastastikku kokkulepitud ajal ühisnõukogu otsusena, mis võib hõlmata muuseas järgmiseid küsimusi:

a) kvalifikatsioonide vastavus, sealhulgas haridus, kogemused ja eksamid;

b) käitumisviiside ja eetiliste standardite vastavus;

c) ametialane areng ja täiendõpe vastavuse säilitamiseks;

d) kohalike olude tundmine, hõlmates selliseid teemasid, nagu kohalikud õigusnormid, eeskirjad, kohalik keel, geograafia või kliima;

e) tarbijakaitsenõuete (nt kutsealane vastutuskindlustus) vastavus;

f) lühiajaliste ajutiste litsentside erikohtlemine.

Artikkel 2

Käesolev otsus jõustub teise kuu esimesel päeval pärast seda, kui ühisnõukogu on selle vastu võtnud.